《送洪竹堂》
宋代·牟巘

家住西湖西，爱吟仍爱竹。富贵岂不好，变灭如转烛。

一昨流落岂，破垣竹犹绿。往事何用访，得此良自足。

胡为被书误，弹冠向苕曲。三年饭脱粟，不饱而况肉。

颇有青衿子，对之寻旧读。时复吐佳句，家山如在目。

不知竹是伴，谁护苍玉束。官满还滞留，欲归未可卜。

无钱买扁舟，迁居更勿促。悠然谢此君，行止任迟速。

新年雨雪深，忽已归期告。天公似有意，为尔开晴旭。

士固不可料，穷久理当复。东风吹浩荡，万里奔鸿鹄。

作者简介：牟巘（一二二七～一三一一），字献甫，一字献之，学者称陵阳先生，井研（今属四川）人，徙居湖州（今属浙江）。以父荫入仕，曾为浙柬提刑。理宗朝，累官大理少卿，以忤贾似道去官。恭宗德祐二年（一二七六）元兵陷临安，即杜门不出，隐居凡三十六年，卒年八十五。有《陵阳集》二十四卷（其中诗六卷）。事见《宋元学案》卷八○，清光绪《井研县志》卷三一有传。牟巘诗，以影印文渊阁《四库全书》本为底本，校以清乾隆十二年周永年刻《陵阳先生集》（简称周本）、清抄本（藏北京图书馆）。底本诗集外之诗及新辑集外诗附于卷末。